10. การควบคุมภายใน

 บริษัทให้ความสำคัญต่อระบบการควบคุมภายใน ทั้งในระดับบริหาร และระดับปฏิบัติงาน ที่มีประสิทธิภาพ มีการกำหนดภาระหน้าที่ อำนาจการดำเนินการของผู้ปฏิบัติงาน ผู้บริหาร ผู้บังคับบัญชา เป็นลำดับชั้น กำหนดการตรวจสอบ และรายงานผลเป็นลายลักษณ์อักษรอย่างชัดเจน มีการควบคุม ดูแลการใช้ทรัพย์สินของบริษัทให้เกิดประโยชน์สูงสุด และมีการแบ่งแยกหน้าที่ผู้ปฏิบัติงาน ผู้ติดตามควบคุม และประเมินผลออกจากกัน เพื่อให้เกิดการถ่วงดุล และตรวจสอบระหว่างกันอย่างเหมาะสม

ผู้สอบบัญชีของบริษัท ได้รายงานความเพียงพอและการปฏิบัติงานจริงเกี่ยวกับการควบคุมภายในไว้ดังนี้

  การพิจารณาประเมินประสิทธิภาพการควบคุมภายในของบริษัท ไม่พบข้อบกพร่องที่เป็นสาระสำคัญ
  ซึ่งจะมีผลกระทบอย่างเป็นสาระสำคัญในการแสดงความคิดเห็นต่องบการเงิน
  ตามความหมายที่ให้ไว้ในมาตรฐานการสอบบัญชีฉบับที่ 20

วันที่ 22 กุมภาพันธ์ 2550

เรื่อง การประเมินประสิทธิภาพการควบคุมภายใน

เรียน กรรมการผู้จัดการ

บริษัท ทักษิณคอนกรีต จำกัด (มหาชน)

ในการตรวจสอบงบการเงินของ บริษัท ทักษิณคอนกรีต จำกัด (มหาชน) สำหรับปีสิ้นสุดวันที่ 31
ธันวาคม 2549 ตามมาตรฐานการสอบบัญชีที่รับรองทั่วไป เพื่อแสดงความเห็นว่า
งบการเงินแสดงฐานะการเงิน ณ วันที่ 31 ธันวาคม 2549 ผลการดำเนินงานและกระแสเงินสด
สำหรับปีสิ้นสุดวันเดียวกันของ บริษัท ทักษิณคอนกรีต จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไปนั้น
ข้าพเจ้าได้ศึกษาและประเมินประสิทธิภาพการควบคุมภายในด้านบัญชีของบริษัทตามที่ข้าพเจ้าเห็นว่าจำเป็น
เพื่อประโยชน์ในการกำหนดขอบเขตการปฏิบัติงานให้รัดกุมและเหมาะสม ข้าพเจ้าไม่พบ ข้อบกพร่อง
ที่เป็นสาระสำคัญที่จะมีผลกระทบอย่างเป็นสาระสำคัญในการแสดงความเห็นต่องบการเงิน
ดังกล่าวข้างต้นข้อสังเกตและข้อเสนอแนะบางประการที่เป็นส่วนที่ไม่มีสาระสำคัญต่องบการเงินได้มีการสื่อสารให้ฝ่ายบริหาร
เพื่อประโยชน์ในการปรับปรุงเรียบร้อยแล้ว

อนึ่ง ข้าพเจ้าขอเรียนว่า การตรวจสอบบัญชีไม่ได้รวมการตรวจสอบทุกรายการ
หากแต่ใช้วิธีการทดสอบรายการเท่านั้น นอกจากนี้
การศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์โดยเฉพาะดังที่กล่าวในข้างต้น
ดังนั้นจึงไม่อาจชี้ให้เห็นถึงจุดอ่อนทั้งหมดที่อาจมีอยู่ในระบบการควบคุมภายในได้

จึงเรียนมาเพื่อโปรดทราบ

ขอแสดงความนับถือ

(นายอธิพงศ์ อธิพงศ์สกุล)

ผู้สอบบัญชีรับอนุญาต ทะเบียนเลขที่ 3500

รายงานคณะกรรมการตรวจสอบประจำปี 2549

เรียน ท่านผู้ถือหุ้น

บริษัท ทักษิณคอนกรีต จำกัด (มหาชน)

คณะกรรมการตรวจสอบของบริษัทมีจำนวน 3 ท่านดังนี้

1.  นายอารมย์ จุฬจัมบก ประธานกรรมการตรวจสอบและกรรมการอิสระ

2.  นายสุธรรม ตัณฑ์ไพบูลย์ กรรมการตรวจสอบและกรรมการอิสระ

3.  นายบุญเกื้อ ลิ่มสืบเชื้อ กรรมการตรวจสอบและกรรมการอิสระ

  กรรมการตรวจสอบ ดำรงตำแหน่งคราวละ 2 ปี ในรอบปี 2549
  กรรมการที่ต้องออกตามวาระคือ

นายอารมย์ จุฬจัมบก และนายบุญเกื้อ ลิ่มสืบเชื้อ และได้รับเลือกให้กลับเข้ามาดำรงตำแหน่งอีกครั้ง
โดยมติที่ประชุมสามัญผู้ถือหุ้นประจำปี 2549

ในรอบปี 2549 คณะกรรมการตรวจสอบ
ได้เข้าร่วมประชุมกับกรรมการบริหารและผู้บริหารของบริษัทเป็นจำนวนทั้งหมด 4 ครั้ง
ในการเข้าร่วมประชุมแต่ละครั้งคณะกรรมการตรวจสอบได้ร่วมพิจารณา สรุปสาระสำคัญได้ดังนี้

1)  การกำกับดูแลผลการดำเนินงานของบริษัทพร้อมทั้งประเมินผลการปฏิบัติงานในรอบปี 2549

2)  การพิจารณาสอบทานและประเมินระบบการควบคุมภายในของบริษัท

3)  การกำกับดูแลและสอบทานงบการเงินประจำปี 2549 รายการที่เกี่ยวโยงกัน
    รวมถึงการเปิดเผยข้อมูลที่เป็นสาระสำคัญในงบการเงิน

4)  การพิจารณาคัดเลือกผู้สอบบัญชี คณะกรรมการตรวจสอบได้พิจารณาคัดเลือกผู้สอบบัญชี
    เพื่อขออนุมัติต่อที่ประชุมผู้ถือหุ้น แต่งตั้ง นายอธิพงศ์ อธิพงศ์สกุล ผู้สอบบัญชีรับอนุญาตเลขที่
    3500 และ/หรือ นายประวิทย์ วิวรรณธนานุตร์ ผู้สอบบัญชีรับอนุญาตเลขที่ 4917 ของบริษัท
    เอเอ็นเอส ออดิท จำกัด เป็นผู้สอบบัญชีของบริษัท
    รวมถึงการพิจารณาค่าตอบแทนแก่ผู้สอบบัญชีประจำปี 2549

  จากการร่วมประชุมคณะกรรมการตรวจสอบลงมติว่า บริษัทมีรายงานทางการเงินที่ถูกต้อง
  เชื่อถือได้มีการเปิดเผยข้อมูลที่สำคัญ รวมทั้งรายการที่เกี่ยวโยงกันไว้อย่างครบถ้วน เพียงพอ
  และทันเวลา ซึ่งเป็นไปตามมาตรฐานการบัญชีและกฎระเบียบที่เกี่ยวข้อง
  มีระบบการควบคุมภายในที่มีประสิทธิภาพเพียงพอ
  ผู้บริหารมีคุณสมบัติและการดำเนินงานไม่ขัดต่อหลักจริยธรรม
  และไม่ใช้ข้อมูลภายในเพื่อหาประโยชน์แก่ตนเอง การเปิดเผยข้อมูลโปร่งใส ชัดเจน

ในนามคณะกรรมการตรวจสอบ

(นายอารมย์ จุฬจัมบก)

ประธานคณะกรรมการตรวจสอบ